Kansa-aflos lok talle in die tyd van koronavirus | Netwerk24
Deur Cheréne Pienaar 16 Maart 2020 06:28
Marlene de Kock is in remissie nadat sy omtrent vier jaar borskanker gehad het. Hier is sy by die Kansa-aflosgeleentheid wat Saterdagaand by Prellerplein gehou is. Foto: Cheréne Pienaar
Sharne Viljoen, ‘n sesdejaar-teologiestudent, Palesa Shale (13) van die Brebner Primary School, Sandra Grobler en Nicolette Venter het die Kansa-aflosgeleentheid gestap. Foto: Cheréne Pienaar
’n Kankerlyer wat wyd opspraak gewek het toe sy kaal foto’s ná haar dubbele mastektomie laat neem het, se fase 2-borskanker is twee jaar later in remissie.
Marlene de Kock (48), wat die foto’s sonder klere en sonder hare laat neem het, het Saterdagaand, mét ’n dik bos hare, die Cansa Relay For Life in Bloemfontein saam met 63 ander oorwinnaars gestap.
“1 April is my volgende ondersoek. Ek glo ek is totaal en al genees.”
’n Totaal van 24 spanne bestaande uit agt tot 15 mense per span het in hul helderste diskodrag die roete onderdak gestap.
Veggees in die tyd van die virus. Saterdagaand by die Kansa-aflosgeleentheid by Prellerplein het mense in hul helderste diskodrag gestap. Riekie Muller en haar dogter Mariska Groenewaldt sê hulle doen dit vir haar ouma wat aan borskanker dood is.Foto: Cheréne Pienaar
Margie Anderson, ’n onderwyseres by die Eunice High School, het vir die altesaam 64 kankeroorwinnaars gesing en kitaar gespeel terwyl hulle vol lewenslus onder die afdak gestap het.
Elke span het onder meer eetgoed verkoop om geld in te samel vir Kansa.
’n Emosionele Madelene du Toit sê om iets soos die Kansa-aflosgeleentheid te stap is om kankerlyers en hul geliefdes te help om te oorleef.
Charlize Mathewson (26) en Marais Bekker (31) het ook die Kansa-aflosgeleentheid ter ondersteuning van kankerlyers gestap. Foto: Cheréne Pienaar
Sy het vir Judy, haar ma, en Koos Ludick, haar broer, gestap wat aan kanker dood is.
Koekie Botha (74) van Heidedal het 12 jaar gelede aan borskanker gely en dit oorwin.
“Ek is nie siek nie. Die kanker kry my nie onder nie!”
Sy sê sy moet egter gereeld vir ondersoeke gaan.
“Die kanker is baie skelm, dit kom skielik uit.”
Rampedi Modise (60) het kanker oorleef en het die Kansa-aflosgeleentheid gestap om dit te vier en ter ondersteuning van ander kankerlyers. Voor hom is Carla Hillebrandt (15) van Ace Models. Madelene du Toit stap heel voor. Foto: Cheréne Pienaar
Die aand was volgens die organiseerders ’n reusesukses, terwyl talle ander geleenthede in die stad steeds weens die Covid-19-virus gekanselleer word.
Marike Simkin, een van die organiseerders, sê sowat drie van die spanne het weens die koronavirus onttrek.
“Die aand het egter baie goed verloop en die atmosfeer was fantasties.”
Volgens Simkin was Saterdagaand se aflos in Prellerplein se parkeerarea gehou omdat dit moontlik sou reën.
Sy sê as enigiemand by Kansa betrokke wil raak, kan hulle die webtuiste by cansa.org.za besoek.
Lees hier hoe Marlene haar nuwe lyf omarm het.
Meer oor: Kansa | Bloemfontein | Kanker